《同永嘉李季和》
元代·丁复

钟山日在望，匏系未成往。我本忘世人，谁能久尘鞅。

穷猿苟择忘，冥鸿不离网。纳蕞升斗縻，乃此尺寻枉。

川江互迢递，天地一莽㝗。霸气遂终陈，山名犹姓蒋。

策羸结幽跻，拔茹倾胜赏。蜷林万虬伏，狞石群兽仰。

雨晴虹蜺裂，云热鹳鹤响。灵骨瘗浮屠，癯趺踞方丈。

陟阁鹰巢危，窥户蜂房敞。禅林旧称一，梵刹新阐两。

苾刍化城喻，獬廌严驾上。一人𣂏小月，七佛筑峻壤。

狻猊睥玉除，科斗罥银榜。庸超谢膻荤，媚祷怀肸蚃。

俗子空卑栖，至人廓遐想。相期访龙盘，何如游雁宕。

窗明诵《楞严》，林昏过魍魉。终然千仞颠，极彼九州广。

圆龛坐觅心，方具跪合掌。揽秀目颙颙，讨幽心养养。

沈绵阻客游，爽垲令人奖。境虚云压阑，江远浪浮桨。

挥清宜麈尾，翳静便鹤氅。域分三国鼎，淮凑百川辋。

喜弹青绮冠，倦曳绿玉杖。朝晴竟崎嵚，夜梦犹髴髣。

祝酒遣诗魔，搜句搔技痒。深推众壑宗，雄据诸峰长。

碧眼览益远，白髯联苦强。

地籁息箕簸，天孙遗女纺。金声调危铎，石华绣卑磉。

骑驴约兹后，惊猿记畴曩。资罄恐支离，腹果归莽苍。

间休幻安席，敏夺云门棒。竹露晓衾湿，松飙秋发爽。

玉树异风标，珠林列星朗。蹑屐去后齿，早炊囊宿滰。

吊古重追寻，披荒增慨慷。

作者简介：元台州天台人，字仲容。仁宗延祐初游京师。被荐，不仕，放情诗酒。晚年侨居金陵。其诗自然俊逸，不事雕琢。有《桧亭集》。